越問 篇引
作者：孫因
朝代：宋

paragraphs: 典午氏之盛時兮，余鼻祖曰子荆。
謀樂郊以隠居兮，颺潄石之清名。
有聞孫曰承公兮，嘗令鄞與餘姚。
愛會稽之山水兮，爰徙家於茲城。
當永和之九年兮，惠風暢夫莫春。
偕王謝之諸公兮，會修禊於蘭亭。
賦臨流之五言兮，寄幽尋之逸興。
泛迴沼倚脩竹兮，松風落而冷冷。
維興公尤好事兮，作流觴之後序。
助逸少之高致兮，齊芳譽於難兄。
既乃登陸而游兮，歷天台與四明。
潄飛瀑於筆端兮，遺擲地之金聲。
余自句章徙姚兮，倏綿歷乎十稔。
慨風流之浸邈兮，幸猶爲夫越氓。
掬清泉之潺湲兮，友過雲之溶洩。
訪樊榭之杳靄兮，栖石窗之玲瓏。
客有過余兮，謂余博覽而好古。
世爲越人兮，胡不志夫越之風土。
余謝不能兮，傴余指而縷數。
前有靈符之記兮，後有龜齡之賦。
嗟彼皆已爲陳迹兮，時亦隨夫所遇。
儻含毫而不斷兮，將羞余之鼻祖。